Пасля ліквідацыі Міністэрства грамадскіх работ з 1 ліпеня 1932 года ўсе работы па нівеліраванні прадоўжыла Міністэрства камунікацый. У гэтым і наступным годзе праводзіцца прэцызійнае ці высокадакладнае нівеліраванне па чыгуначнай лініі Нова Вілейка – Маладзечна даўжынёй у 107 км 950 м. Для вымярэння гэтай лініі нівелірнай сеткі выкарыстоўваюцца “цэйсаўскія” інструменты, кожны прамежак паміж двума рэперамі вымяраецца як у адзін, так і другі бок. Пры магчымасці, вымярэнні праводзяцца ў розны час і розныя дні. Для нас цікавым з’яўляецца той факт, што рэперны знак захаваў сваю ранейшую форму і выгляд, акрамя адной змены. Замест надпісу “M.R.P.” быў ужыты надпіс “P.N.”, што ў перакладзе расшыфроўваецца як “прэцызійнае нівеліраванне”. У гэты час рэперы ўмацоўваюцца на сцены вакзальных памяшканняў, іншых мураваных станцыйных будынкаў, на апоры чыгуначных мастоў і віадукаў.